র‌্যাবের নির্যাতনে আমার আঘাতপ্রাপ্ত হওয়ার ঘটনা হুজুর প্রথম সাক্ষাতেই জেনেছিলেন তাই তিনি আমার শারীরিক অবস্থার খোঁজখবর নেন, বিশেষ করে আমার কোমরের কী অবস্থা জানতে চান। কথাবার্তার এক পর্যায়ে তরুণদের উদ্দেশে বিশেষ করে ইসলামী ছাত্রশিবিরের নেতাকর্মীদের উদ্দেশে হুজুরকে কিছু বলার জন্য অনুরোধ করি যে কথাগুলো আমি মুক্ত হয়ে নেতাকর্মীদের বলতে পারবো। তিনি বলতে শুরু করলেন- “আমি নিজের জন্য কখনো চিন্তা করি না, কারণ আল্লাহ তায়ালা আমার নসিবে যা রেখেছেন তাই হবে- কিন্তু আমি সবসময় চিন্তা করি বৃহত্তর আন্দোলন বাংলাদেশ জামায়াতে ইসলামী, ছাত্রশিবির, ছাত্রীসংস্থা ও মহিলা জামায়াতকে নিয়ে। তাদের ওপর বর্তমানে যে ভয়াবহ জুলুম-নির্যাতন চলছে তা নিয়ে টেনশন করি। তিনি বলেন, রাতের আঁধারে দড়িতে ঝুলে মিথ্যা অপবাদে নয়, বরং কুরআনের ময়দানে, জিহাদের ময়দানে আমি সরাসরি শাহাদাত বরণ করতে চাই। আমি সবসময় লক্ষ লক্ষ জনতাকে সাথে নিয়ে শহীদি মৃত্যু কামনা করেছি। আমার এ কামনায় আমি কখনো ভান করিনি বরং আমি অন্তরের অন্তঃস্থল থেকেই শহীদি মৃত্যু চেয়েছি। সাঈদী হুজুর আরো বলেন, কলিজার টুকরা সংগঠন ছাত্রশিবিরের যুবকদের জন্য আমি সবসময় দোয়া করি। যখন দেখি শিবিরের তরতাজা যুবকরা পঙ্গু হয়ে, চোখ হারিয়ে নির্যাতনে ক্ষতবিক্ষত হয়ে একের পর এক জেলে আসছে, ক্র্যাচ ভর দিয়ে হাঁটছে তখন আর নিজের অশ্রুকে সামলাতে পারি না। আমি দেখলাম এ কথা বলতে বলতে হুজুরের দু’চোখ দিয়ে অঝোর ধারায় পানি ঝরছে। কাঁদতে কাঁদতে তিনি বললেন, আমি সবসময় দোয়া করি হে আল্লাহ! তুমি বাংলাদেশকে রক্তাক্ত মিসর বানাইয়োনা, বাংলার সবুজ জমিনকে ধর্মনিরপেক্ষাতাবাদীদের করদরাজ্যে পরিণত করো না। হুজুরের এ কথার প্রত্যুত্তরে আমি আমিন আমিন বলছি আর আমার দু’চোখ দিয়েও তখন অশ্রু গড়িয়ে পড়ছিল।